


KOMISIJA ZA OCENJEVANJE KAKOVOSTI UNIVERZE



Z A P I S N I K
15. redne seje Komisije za ocenjevanje kakovosti univerze,
ki je potekala 18. junija 2026 na Univerzi v Mariboru s pričetkom ob 11. uri


Prisotni člani Komisije: prof. dr. Marko Marhl, prof. dr. Romana Korez Vide, prof. dr. Gregor Polančič, doc. dr. Klemen Sredenšek, doc. dr. Peter Berk, doc. dr. Klemen Prah, prof. dr. Nataša Vaupotič, prof. dr. Marjeta Marolt, prof. dr. Ignacijo Biluš, prof. dr. Branko Lobnikar, prof. dr. Marjan Krašna, Teja Imperl, Aleksandra Grajfoner, Robert Presker, Emanuel Horvat.

Odsotni člani Komisije: Katja Hanžič, prof. dr. Zorka Novak Pintarič, prof. dr. Marko Koščak, doc. dr. Maja Strauss, prof. dr. Andraž Stožer, doc. dr. Tomaž Zupančič, prof. dr. Aleš Kobal, Erik Žižek, Matevž Šavora, Ognjen Luković, Gašper Rudolf, Ema Hauc.

Ostali prisotni: doc. dr. Rok Kamnik, doc. dr. Janja Batič, prof. dr. Dean Korošak, prof. dr. Bojan Dolšak, prof. dr. Jasna Potočnik Topler (MS Teams), mag. Miha Pauko, Danilo Majcen, Joanna Tekavc, dr. Marko Kežmah, mag. Andreja Nekrep.


Dnevni red:
1. Potrditev zapisnika in pregled uresničenih sklepov 14. redne seje Komisije za ocenjevanje kakovosti univerze.
2. Institucionalna samoevalvacija znanstvenoraziskovalne dejavnosti na Univerzi v Mariboru.
3. Dopolnitev sestave Komisije za ocenjevanje kakovosti univerze.
4. Poročilo o izvedbi samoevalvacije članic Univerze v Mariboru za koledarsko leto 2025.
5. Predlogi in pobude za izboljšave samoevalvacijskega poročila fakultet Univerze v Mariboru.
6. Spremembe in dopolnitve Meril za izbiro in potrditev evalvatorjev za potrebe notranjih programskih evalvacij na Univerzi v Mariboru.
7. Notranja programska evalvacija študijskih programov Ekonomsko-poslovne fakultete in interdisciplinarnega študijskega programa Gospodarsko inženirstvo.
8. Notranja programska evalvacija študijskih programov Fakultete za gradbeništvo, prometno inženirstvo in arhitekturo.
9. Poročilo o izvedbi notranje programske evalvacije izbranih študijskih programov Pedagoške fakultete.
10. Poročilo o realizaciji akcijskih načrtov ukrepov v okviru notranje programske evalvacije interdisciplinarnih študijskih programov Gospodarsko inženirstvo in interdisciplinarnih študijskih programov Mehatronika.
11. Poročilo o realizaciji akcijskega načrta ukrepov v okviru notranje programske evalvacije študijskega programa Splošna medicina Medicinske fakultete.
12. [bookmark: _Hlk199761741]Notranje programske evalvacije študijskih programov Univerze v Mariboru v teku.
13. Načrt izvedbe notranjih programskih evalvacij študijskih programov Univerze v Mariboru v letu 2027.
14. Razno.


Predsednik Komisije prof. dr. Marko Marhl je uvodoma ugotovil njeno sklepčnost. Predstavil je dnevni red seje, s katerim so se navzoči strinjali in soglasno sprejeli

SKLEP 1:	Komisija za ocenjevanje kakovosti univerze sprejme dnevni red svoje 15. redne seje.


Ad. 1
Prof. dr. Marko Marhl je navzoče seznanil z vsebino zapisnika 14. redne seje Komisije, potekala je 9. aprila 2026, h kateremu nihče od navzočih ni imel pripomb. Mag. Miha Pauko, strokovni sodelavec Komisije, je poročal, da so bili vsi soglasno sprejeti sklepi uresničeni. Brez razprave je bil soglasno sprejet predlagani

SKLEP 2:	Komisija za ocenjevanje kakovosti univerze se seznani s pregledom uresničenih sklepov ter sprejme zapisnik svoje 14. redne seje.


Ad. 2
	Prof. dr. Dean Korošak, prorektor za znanstvenoraziskovalno dejavnost UM, je uvodoma poročal, da je Javna agencija za znanstvenoraziskovalno in inovacijsko dejavnost Republike Slovenije (ARIS) UM kot prejemnico sredstev stabilnega financiranja 30. januarja 2026 pozvala k oddaji poročila o institucionalni samoevalvaciji. Ta obveznost izhaja iz Zakona o znanstvenoraziskovalni in inovacijski dejavnosti, ki prejemnikom stabilnega financiranja nalaga pripravo poročila o institucionalni samoevalvaciji do vključno četrtega leta izvajanja stabilnega financiranja znanstvenoraziskovalne dejavnosti (t. j. za obdobje 2022–2025). Skladno z omenjenim pozivom mora UM posredovati ARIS celotno poročilo o institucionalni samoevalvaciji s prilogami v angleškem jeziku ter povzetek v slovenskem jeziku najkasneje do 30. junija 2026. Poročilo o institucionalni samoevalvaciji bo ena izmed podlag za pogajanja o pogodbi o stabilnem financiranju za naslednje pogodbeno obdobje. Struktura poročila o institucionalni samoevalvaciji UM sledi usmeritvam ARIS za izvedbo institucionalne samoevalvacije ter predlagani strukturi poročila, ki jih je UM prejela skupaj s prej omenjenim pozivom ARIS (Uvod - predstavitev raziskovalne organizacije; Predstavitev pristopa k samoevalvaciji; Samoevalvacija znanstvenoraziskovalnega dela [Znanstvena odličnost; Družbeni vpliv; Kakovost raziskovalnega institucionalnega okolja; Strateško upravljanje; Kadrovska politika, pomlajevanje raziskovalne skupnosti in usposabljanje mladih raziskovalcev; Raziskovalna infrastruktura in oprema; Sodelovanje, prenos znanja in raznovrstnost virov financiranja; Notranji sistem zagotavljanja kakovosti znanstvenoraziskovalnega dela; Načela odprte znanosti; Načelo enakih možnosti; Etika in integriteta]; Povzetek samoevalvacijskega poročila in SWOT analiza; Priloge). Po obravnavi in potrditvi samoevalvacijskega poročila UM na nedavni redni seji Komisije za znanstvenoraziskovalne zadeve ter pričujoči redni seji Komisije sledi še obravnava in sprejem poročila na 34. redni seji Senata UM 23. junija 2026 ter oddaja le-tega agenciji. V jeseni 2026 lahko pričakujemo evalvacijski obisk skupine strokovnjakov ARIS. Ocenil je, da predstavlja poročilo zelo kakovosten dokument in je rezultat obširnega dela mnogih raziskovalcev z UM ter strokovnih delavcev iz Oddelka za raziskovalno in umetniško dejavnost UM. Dodal je, da je UM močno podfinancirana, saj gre za velik razkorak med financiranjem njene znanstvenoraziskovalne dejavnosti ter dejanskimi rezultati raziskovalcev z UM.

Nadaljeval je, da so v poročilu predstavljeni najboljši znanstvenoraziskovalni dosežki njenih raziskovalcev ter družbeni vpliv univerze na okolje. UM strateško upravlja znanstvenoraziskovalno dejavnost v okviru Strategije UM 2021–2030 in ciljev stabilnega financiranja. Samoevalvacija za obdobje 2022–2025 potrjuje skladnost med cilji, načrtom izvajanja in doseženimi rezultati ter notranjo konsistentnost in realnost strateškega okvira. UM izkazuje mednarodno primerljivo raven znanstvene odličnosti, ki temelji na visoki znanstveni produktivnosti in kakovosti objav. UM izvaja Kadrovsko strategijo za raziskovalce in akcijski načrt skladno z Evropsko listino za raziskovalce in Kodeksom ravnanja pri zaposlovanju. V okviru sodelovanja, prenosa znanja in raznovrstnosti virov financiranja UM krepi strokovno podporo s ciljem večanja udeležbe in uspešnosti prijav projektov na razpisih ter ima razvit sistem prenosa znanja z merljivimi učinki. Prednosti notranjega sistema zagotavljanja kakovosti znanstvenoraziskovalne dejavnosti so dolgoletno izvajanje, standardiziran in z zakonodajo usklajen sistem, integriran v formalne organe odločanja in posvetovalna telesa. Prednosti področja odprte znanosti na UM so celovito delujoč sistem, podporne mreže, aktivno sodelovanje v formalnih pobudah, sistem usposabljanj, odprto založništvo itd. Na UM so bili na področju enakih možnosti, etike in integritete sprejeti ključni dokumenti ter okrepljeni podporni mehanizmi. Na področju enakih možnosti predstavlja priložnost novi akcijski načrt 2026–2030, ki predstavlja tudi ključni ukrep. UM ima na področju etike in integritete vzpostavljen kodeks etičnega ravnanja, opredeljene postopke ter institucionalno in izobraževalno podporo. Skupna presoja samoevalvacije je, da UM razpolaga z jasno razvojno usmeritvijo, vzpostavljenim institucionalnim okoljem in pomembnim raziskovalnim potencialom, vendar je za dolgoročno utrditev ključno zagotoviti večjo stabilnost financiranja ter za ključne izboljšave 2026–2027 opredeliti nosilce, roke in merljive kazalnike napredka.

Prof. dr. Nataša Vaupotič je pohvalila samoevalvacijsko poročilo znanstvenoraziskovalne dejavnosti UM, kot predsednica odbora za podelitev Zoisovih in Puhovih nagrad in priznanj (državnih nagrad in priznanj za izjemne dosežke v znanosti in raziskovanju) pa je novoizvoljenemu rektorju UM predlagala, da UM v prihodnje poda več predlogov kandidatov za omenjene nagrade. Po daljši razpravi je bil soglasno sprejet predlagani

SKLEP 3:	Komisija za ocenjevanje kakovosti univerze potrdi Samoevalvacijsko poročilo Univerze v Mariboru po 31. členu Zakona o znanstvenoraziskovalni in inovacijski dejavnosti.


Ad. 3
Strokovni sodelavec Komisije je povedal, da je Senat Fakultete za logistiko na svoji 4. izredni seji 13. aprila 2026 imenoval doc. dr. Klemna Praha za člana Komisije z navedene fakultete (namesto doc. dr. Uroša Kramarja). Senat Fakultete za organizacijske vede je na svoji 30. redni seji 28. maja 2026 imenoval prof. dr. Marjeto Marolt za članico Komisije z omenjene fakultete (namesto prof. dr. Alenke Brezavšček, ki je medtem postala prodekanica za kakovost), na isti seji pa je imenoval prof. dr. Matjaža Maletiča za nadomestnega člana Komisije. Prof. dr. Marjeta Marolt in doc. dr. Klemen Prah sta se nato kratko predstavila, brez razprave pa je bil soglasno sprejet predlagani

SKLEP 4:	Komisija za ocenjevanje kakovosti univerze se seznani s svojo dopolnjeno sestavo.


Ad. 4
	Predsednik Komisije je dejal, da so članice in druge članice UM izvedle samoevalvacijski postopek in izdelale samoevalvacijska poročila s poenoteno osnovno strukturo za koledarsko leto 2025. Samoevalvacijska poročila za isto obdobje so pripravili tudi Univerzitetna knjižnica Maribor, Študentski domovi Maribor ter Rektorat UM. Na podlagi tega je strokovni sodelavec Komisije izdelal Poročilo o izvedbi samoevalvacije članic Univerze v Mariboru za koledarsko leto 2025. Omenjeno poročilo bo predstavil še Senatu UM, predvidoma na njegovi redni seji v septembru 2026.

[bookmark: _Hlk169254979][bookmark: _Hlk169254833][bookmark: _Hlk169255596]V nadaljevanju je predstavil še ključne vsebinske ugotovitve iz samoevalvacijskih poročil po področjih (samo)ocenjevanja v skladu z merili za akreditacijo in zunanjo evalvacijo Nacionalne agencije Republike Slovenije za kakovost v visokem šolstvu (NAKVIS). Iz samoevalvacijskih poročil fakultet UM so namreč v Oddelku za razvoj in študentske zadeve UM izvozili vse zapisane prednosti oziroma priložnosti za izboljšanje ter izdelali presek ugotovljenih vsebin, ki se ponavljajo pri več fakultetah. Iz poglavja o delovanju visokošolskega zavoda in vpetosti v okolje je izmed prednosti izpostavil pozitivne premike na področju znanstvenoraziskovalnega in umetniškega dela predvsem v uspešnem pridobivanju temeljnih, aplikativnih in mednarodnih projektov ter v naraščajočem številu objav, mednarodno vpetost v visokošolski znanstvenoraziskovalni prostor, vključevanje študentov v znanstvenoraziskovalno delo, še posebej pri večini tehniških in naravoslovnih fakultet, visoko zaposljivost diplomantov ter močne povezave z gospodarstvom, izmed priložnosti za izboljšanje pa je pri več fakultetah opaziti stagnacijo z vidika odmevnosti oziroma citiranosti, potrebo po vzpostavitvi dodatnih mehanizmov za spodbujanje k objavam v najkakovostnejših znanstvenih revijah ter izboljšavo sistema sledenja zaposljivosti in zaposlenosti diplomantov. V poglavju o kadrih je izmed prednosti omenil, da je zaposlenim na UM omogočena široka ponudba brezplačnih izobraževalnih programov za strokovni in osebni razvoj, omogočena je fleksibilna ureditev delovnega časa ter možnost delnega opravljanja dela od doma, visoko povprečno oceno pedagoškega dela, izmerjeno s študentsko anketo, zaposleni pa koristijo predvsem kratkoročne mednarodne mobilnosti, izmed priložnosti za izboljšanje pa vpeljavo sobotnega leta, pomlajevanje kadra in zmanjšanje pedagoške preobremenjenosti zaposlenih ter vzpostavitev sistema nagrajevanja zaposlenih s prebojnimi oziroma izjemnimi znanstvenimi in strokovnimi dosežki. Iz poglavja o študentih je med prednostmi navedel stabilizacijo vpisa študentov ter naraščajoč delež tujih študentov, raznolik spekter obštudijskih dejavnosti, dodatnih izobraževanj in delavnic, tutorski sistem, skrb za študente s posebnimi potrebami oziroma posebnim statusom ter visoko stopnjo zadovoljstva študentov s študijem na UM na praktično vseh fakultetah, izmed priložnosti za izboljšanje pa nadgradnjo anketnih orodij univerze, vzpostavitev sistemskega pristopa k vključevanju redno vpisanih tujih študentov ter razvijanje sistemskega pristopa preverjanja znanja v dobi umetne inteligence. Iz poglavja o materialnih razmerah je izmed prednosti naštel uvajanje digitalizacije administrativnih procesov in postopen prehod v brezpapirno poslovanje, enotno digitalno identiteto, sodobno raziskovalno opremo pri večini fakultet in pripravljene projekte za prenove in nove nakupe raziskovalne infrastrukture ter dobro organizirano knjižnično podporo, izmed priložnosti za izboljšanje pa uresničevanje načrtovanih prenov oziroma novogradenj univerzitetne infrastrukture, nadaljnje posodabljanje laboratorijske in raziskovalne opreme, ureditev neoviranega dostopa za gibalno ovirane osebe na vseh objektih UM, nadgradnjo in vpeljavanje novih delovnih procesov v sistem brezpapirnega poslovanja ter nadaljevanje prizadevanj za ustrezno financiranje, ki bo poleg pokrivanja tekočih stroškov omogočalo tudi nadaljnji razvoj univerze. Ne nazadnje je iz poglavja o zagotavljanju in izboljševanju kakovosti, spreminjanju, posodabljanju in izvajanju študijskih programov izmed prednosti izpostavil celovit in učinkovit notranji sistem spremljanja in upravljanja kakovosti, vzpostavljen sistem notranjih programskih evalvacij ter vzpostavljen enotni sistem kazalnikov kakovosti, izmed priložnosti za izboljšanje pa na ravni vodstev jasno določiti oziroma optimirati proces in časovnico priprave, sprejemanja in spremljanja uresničevanja akcijskega načrta ukrepov, nadaljevati z aktivnostmi v smeri krepitve kulture kakovosti, saj je samoevalvacija pogosto še vedno zaznana predvsem kot administrativna obveznost. Po daljši razpravi je bil soglasno sprejet predlagani

SKLEP 5:	Komisija za ocenjevanje kakovosti univerze sprejme Poročilo o izvedbi samoevalvacije članic Univerze v Mariboru za koledarsko leto 2025 in ga posreduje v obravnavo Senatu Univerze v Mariboru.


Ad. 5
Prof. dr. Marko Marhl je uvodoma povedal, da je bil na zadnji redni seji Komisije med drugim soglasno sprejet sklep 5, da njeni člani strokovni službi do 31. maja 2026 posredujejo predloge in pobude komisij za ocenjevanje kakovosti članic UM za morebitno izboljšanje obrazca samoevalvacijskega poročila za prihodnje obdobje. Poenoteni obrazec za samoevalvacijo fakultet UM je namreč že od svojega nastanka odprt za izboljšave, ki so jih članice UM prispevale tudi v zadnjem letu, vse izmed njih pa so v Oddelku za razvoj in študentske zadeve UM natančno analizirali. Vsem pošiljateljem pripomb in pobud se je še izrecno zahvalil.

Robert Presker, vodja Oddelka za razvoj in študentske zadeve UM, je predstavil zbirnik letošnjih pripomb (na nedavno izvedeno samoevalvacijo) in predlogov (k izvedbi samoevalvacije v naslednjem obdobju) k obstoječemu obrazcu samoevalvacijskega poročila članic UM, ki so ga slednje posredovale strokovni službi Komisije. Predstavil je posamezne vsebinske pobude oziroma dopolnitve k obrazcu samoevalvacijskega poročila, ki so jih posredovali Fakulteta za elektrotehniko, računalništvo in informatiko, Fakulteta za strojništvo ter Oddelek za izobraževanje in študij Rektorata, hkrati pa tudi podrobne argumentirane obrazložitve strokovne služba Komisije k vsakemu predlogu oziroma pobudi. Prispele pripombe, predloge oziroma sugestije so skušali v čim večji meri upoštevati v predlogu novega obrazca samoevalvacijskega poročila, ki bo tako ponovno nekoliko dodelan in izboljšan. Številni navzoči so nato razpravljali o prispelih predlogih in pobudah ter glede njihove umestitve v obrazec za samoevalvacijsko poročilo fakultet za koledarsko leto 2026. Po dolgi razpravi sta bili soglasno sprejeta

SKLEP 6:	Komisija za ocenjevanje kakovosti univerze se seznani s predlogi in pobudami članic in drugih članic Univerze v Mariboru za izboljšanje obrazca samoevalvacijskega poročila fakultet Univerze v Mariboru.

SKLEP 7:	Komisija za ocenjevanje kakovosti univerze sprejme dogovorjene predloge članic in drugih članic Univerze v Mariboru vezane na obrazec samoevalvacijskega poročila fakultet Univerze v Mariboru.


Ad. 6
Robert Presker je uvodoma povedal, da mora UM zaradi sprememb in novih pristojnosti, ki jih prinaša Zakon o visokem šolstvu, sprejeti splošni akt, s katerim ureja imenovanje skupin strokovnjakov, ki bodo sodelovale v postopkih internega sprejemanja študijskih programov na UM (v primerih, ko akreditacija pri NAKVIS ne bo več potrebna). Glede na to, da že imamo Merila za izbiro in potrditev evalvatorjev za potrebe notranjih programskih evalvacij na Univerzi v Mariboru, s katerimi urejamo imenovanje skupin strokovnjakov v postopkih notranjih programskih evalvacij, bi le-ta dopolnili in razširili, da bodo dajala ustrezno podlago tudi za novo pristojnost. Ker gre za večje spremembe akta, ne nazadnje tudi v njegovem naslovu, ga je potrebno obravnavati in sprejeti na novo (ne kot spremembe in dopolnitve obstoječega). Poleg tega bodo v skladu z novimi merili skupino strokovnjakov za presojo študijskega programa za namen njegovega sprejema sestavljali vsaj po en domači in tuji strokovnjak, a oba s področja študijskega programa, ter študent iz nabora Študentske organizacije Slovenije ali Evropskega združenja študentov. Predlog novega akta opredeljuje oba postopka izbora skupin strokovnjakov. Predlagal je, da Komisija sprejme predlog besedila, ki je pripravljeno za obravnavo, ko bo razpisana naslednja seja Statutarne komisije UM. Dodal je še, da bodo postopki notranjih programskih evalvacij študijskih programov na UM do sprejetja novih meril potekali na osnovi obstoječih. Po krajši razpravi je bil soglasno sprejet predlagani

SKLEP 8:	Komisija za ocenjevanje kakovosti univerze sprejme predlog Meril za izbiro in potrditev skupin strokovnjakov za potrebe notranjih programskih evalvacij in sprejemanja študijskih programov na Univerzi v Mariboru ter ga posreduje v nadaljnjo obravnavo Statutarni komisiji Univerze v Mariboru.


Ad. 7
[bookmark: _Hlk215823923]Danilo Majcen iz Oddelka za razvoj in študentske zadeve UM je poročal, da je bil na spletni strani univerze v skladu z Merili za izbiro in potrditev evalvatorjev za potrebe notranjih programskih evalvacij na Univerzi v Mariboru 6. maja 2026 objavljen Razpis za izbiro kandidatov za člane evalvacijske komisije pri izvedbi notranje programske evalvacije študijskih programov Ekonomsko-poslovne fakultete in interdisciplinarnega študijskega programa Gospodarsko inženirstvo. Možnost prijave na razpis so imeli visokošolski učitelji UM iz nabora ustreznih evalvatorjev, predstavniki študentov iz nabora ustreznih evalvatorjev ter visokošolski učitelji, ki niso zaposleni na UM, slednji z ustreznimi izvolitvami s področij evalviranih študijskih programov. Rok za oddajo vlog je potekel 22. maja 2026, prispelo je 10 vlog. Za člane evalvacijske komisije pri izvedbi notranje programske evalvacije študijskih programov omenjene fakultete kandidirajo: prof. dr. Borut Werber (Fakulteta za organizacijske vede, UM), Gaja Gujt (študentka, Fakulteta za elektrotehniko, računalništvo in informatiko, UM), prof. dr. Igor Ivaškovič (Ekonomska fakulteta, Univerza v Ljubljani), Leeloo Obrul (študentka, Medicinska fakulteta, UM), doc. dr. Marko Budler (Ekonomska fakulteta, Univerza v Ljubljani), Maša Kaiser (študentka, Pravna fakulteta, UM), prof. dr. Miroslav Verbič (Ekonomska fakulteta, Univerza v Ljubljani), Nejc Kotnik (študent, Fakulteta za varnostne vede, UM), doc. dr. Tina Tomažič (Fakulteta za elektrotehniko, računalništvo in informatiko, UM) in Žiga Majcen (študent, Filozofska fakulteta, UM). V nadaljevanju je kratko predstavil navedene kandidate za evalvacijsko komisijo, ki bo evalvirala 4 študijske programe presojane fakultete. Skladno z dokumentom Procesi notranjega upravljanja in spremljanja kakovosti študijskih programov na Univerzi v Mariboru ter v skladu z omenjenimi merili so v Oddelku za razvoj in študentske zadeve UM iz nabora prijav evalvatorjev pripravili predlog izvajalcev notranje programske evalvacije študijskih programov Ekonomsko-poslovne fakultete: prof. dr. Miroslav Verbič, predsednik, ter člana prof. dr. Borut Werber in Gaja Gujt. Predstavil je predlog, da Komisija rektorju UM predlaga, da s sklepom imenuje navedeno tričlansko evalvacijsko komisijo za notranjo programsko evalvacijo študijskih programov Ekonomsko-poslovne fakultete in interdisciplinarnega študijskega programa Gospodarsko inženirstvo.

Prof. dr. Romana Korez Vide z Ekonomsko-poslovne fakultete se je s predlogom sestave evalvacijske komisije strinjala, na fakulteti se veselijo obiska evalvatorjev, morebitne ugotovljene vrzeli pa bodo skušali čim prej odpraviti. Po krajši razpravi je bil soglasno sprejet

[bookmark: _Hlk215816261]SKLEP 9:	Komisija za ocenjevanje kakovosti univerze predlaga rektorju Univerze v Mariboru, da imenuje evalvacijsko komisijo pri izvedbi notranje programske evalvacije študijskih programov Ekonomsko-poslovne fakultete in interdisciplinarnega študijskega programa Gospodarsko inženirstvo v naslednji sestavi: prof. dr. Miroslav Verbič (Ekonomska fakulteta, Univerza v Ljubljani), predsednik, ter člana prof. dr. Borut Werber (Fakulteta za organizacijske vede, Univerza v Mariboru) in Gaja Gujt (študentka, Fakulteta za elektrotehniko, računalništvo in informatiko, Univerza v Mariboru).


Ad. 8
Danilo Majcen je povedal, da je bil na spletni strani univerze v skladu z Merili za izbiro in potrditev evalvatorjev za potrebe notranjih programskih evalvacij na Univerzi v Mariboru 6. maja 2026 objavljen tudi Razpis za izbiro kandidatov za člane evalvacijske komisije pri izvedbi notranje programske evalvacije študijskih programov Fakultete za gradbeništvo, prometno inženirstvo in arhitekturo. Rok za oddajo vlog je potekel 22. maja 2026, prispelo je 12 vlog. Za člane evalvacijske komisije pri izvedbi notranje programske evalvacije študijskih programov omenjene fakultete kandidirajo: prof. dr. Alja Lipovic Oštir (Filozofska fakulteta, UM), Gaja Gujt (študentka, Fakulteta za elektrotehniko, računalništvo in informatiko, UM), Leeloo Obrul (študentka, Medicinska fakulteta, UM), prof. dr. Marko Bartolac (Građevinski fakultet, Sveučilište u Zagrebu), Maša Kaiser (študentka, Pravna fakulteta, UM), Nejc Kotnik (študent, Fakulteta za varnostne vede, UM), doc. dr. Simon Petrovčič (Fakulteta za arhitekturo, Univerza v Ljubljani), prof. dr. Špela Hudnik (Fakulteta za arhitekturo, Univerza v Ljubljani), Tan Vnuk (študent, Fakulteta za strojništvo, UM), doc. dr. Tina Tomažič (Fakulteta za elektrotehniko, računalništvo in informatiko, UM), doc. dr. Tomaž Berčič (Fakulteta za arhitekturo, Univerza v Ljubljani) ter Žiga Majcen (študent, Filozofska fakulteta, UM). V nadaljevanju je kratko predstavil navedene kandidate za evalvacijsko komisijo, ki bo evalvirala 10 študijskih programov presojane fakultete. Skladno z dokumentom Procesi notranjega upravljanja in spremljanja kakovosti študijskih programov na Univerzi v Mariboru ter v skladu z omenjenimi merili so v Oddelku za razvoj in študentske zadeve UM iz nabora prijav evalvatorjev pripravili predlog izvajalcev notranje programske evalvacije študijskih programov Fakultete za gradbeništvo, prometno inženirstvo in arhitekturo: prof. dr. Marko Bartolac, predsednik, ter člana prof. dr. Alja Lipavic Oštir in Tan Vnuk. Predstavil je predlog, da Komisija rektorju UM predlaga, da s sklepom imenuje navedeno tričlansko evalvacijsko komisijo za notranjo programsko evalvacijo študijskih programov Fakultete za gradbeništvo, prometno inženirstvo in arhitekturo.

Doc. dr. Rok Kamnik s Fakultete za gradbeništvo, prometno inženirstvo in arhitekturo je s predlogom sestave evalvacijske komisije soglašal, še posebej v želji, da bodo kakšna priporočila evalvatorjev pospešila postopke izboljšav, nato pa je bil po krajši razpravi soglasno sprejet

SKLEP 10:	Komisija za ocenjevanje kakovosti univerze predlaga rektorju Univerze v Mariboru, da imenuje evalvacijsko komisijo pri izvedbi notranje programske evalvacije študijskih programov Fakultete za gradbeništvo, prometno inženirstvo in arhitekturo v naslednji sestavi: prof. dr. Marko Bartolac (Građevinski fakultet, Sveučilište u Zagrebu), predsednik, ter člana prof. dr. Alja Lipavic Oštir (Filozofska fakulteta, Univerza v Mariboru) in Tan Vnuk (študent, Fakulteta za strojništvo, Univerza v Mariboru).


Ad. 9
Joanna Tekavc iz Oddelka za razvoj in študentske zadeve UM je poročala, da se zaključuje postopek notranje programske evalvacije 4 izbranih študijskih programov Pedagoške fakultete. Evalvacijska komisija je na podlagi preučitve dokumentacije ter dvodnevnega evalvacijskega obiska (28. in 30. januarja 2026) izdelala poročilo o izvedbi notranje programske evalvacije. Predstavila je razširjeni povzetek končnega evalvacijskega poročila, ki je nastalo 2. marca 2026. Izpostavila je nekatere ključne ugotovitve evalvatorjev, najprej ugotovljene prednosti, nato še priložnosti za izboljšanje, večjih pomanjkljivosti ali neskladnosti pa ni bilo zaznati. Evalvatorji so izpostavili kar nekaj primerov dobre prakse, kot semestralno likovno razstavo, mini nastope študentov, sestanke z mentorji, izdajo študentske revije oziroma priročnika … Na fakulteti niso imeli pripomb k evalvacijskemu poročilu, na podlagi zapisanih priložnosti za izboljšanje so izdelali akcijski načrt korektivnih ukrepov za uresničevanje izpostavljenih priložnosti za izboljšanje z definiranimi ukrepi, odgovornimi osebami ter roki za izvedbo ukrepov. Akcijski načrt ukrepov je 24. aprila 2026 soglasno potrdil senat presojane fakultete, skupaj s končnim evalvacijskim poročilom jih mora sprejeti Komisija, nato pa ju bo na svoji naslednji redni seji obravnaval in potrdil Senat UM. Po krajši razpravi je bil soglasno sprejet predlagani

SKLEP 11:	Komisija za ocenjevanje kakovosti univerze sprejme končno poročilo o izvedbi notranje programske evalvacije izbranih študijskih programov Pedagoške fakultete ter akcijski načrt ukrepov za uresničevanje izpostavljenih priložnosti za izboljšanje in jih posreduje v potrditev Senatu Univerze v Mariboru.


Ad. 10
Danilo Majcen je dejal, da je bila pred tremi leti opravljena notranja programska evalvacija interdisciplinarnih študijskih programov Gospodarsko inženirstvo (izvajajo jih Ekonomsko-poslovna fakulteta, Fakulteta za gradbeništvo, prometno inženirstvo in arhitekturo ter Fakulteta za strojništvo) in interdisciplinarnih študijskih programov Mehatronika (izvajata jih Fakulteta za elektrotehniko, računalništvo in informatiko ter Fakulteta za strojništvo) Na podlagi končnega poročila o izvedbi notranje programske evalvacije so presojane fakultete izdelala akcijski načrt z ustrezno definiranimi aktivnostmi in ukrepi ter roki za izvedbo ukrepov, s katerimi so izpostavile priložnosti za izboljšanje. Poročilo o izvedbi notranje programske evalvacije je skupaj z akcijskim načrtom sprejela Komisija na svoji 3. redni seji 15. februarja 2024, nato pa ga je potrdil Senat UM na svoji 8. redni seji 27. februarja 2024. Rektor UM je fakultete pozval, da posredujejo pregleda uresničevanja ločenih akcijskih načrtov korektivnih ukrepov za uresničevanje izpostavljenih priložnosti za izboljšanje. Fakultete so v roku poslale poročilo o uresničevanju akcijskih načrtov ukrepov, ki so ga predhodno (v aprilu oziroma maju 2026) potrdil še njihovi senati. Podrobneje je predstavil uresničeni ukrep iz akcijskega načrta, evalvatorji so namreč v poročilu o notranji evalvaciji ugotovili delno izpolnjevanje standardov kakovosti glede neustreznega nabora izbirnih učnih enot pri smeri Strojništvo pri izvajanju interdisciplinarnega študijskega programa Gospodarsko inženirstvo. Po krajši razpravi je bil soglasno sprejet predlagani

SKLEP 12:	Komisija za ocenjevanje kakovosti univerze sprejme Poročilo o realizaciji akcijskih načrtov ukrepov za uresničevanje izpostavljenih priložnosti za izboljšanje v okviru notranje programske evalvacije interdisciplinarnih študijskih programov Gospodarsko inženirstvo ter interdisciplinarnih študijskih programov Mehatronika.


Ad. 11
Joanna Tekavc je povedala, da je bila februarja 2024 opravljena notranja programska evalvacija študijskega programa Splošna medicina Medicinske fakultete. Na podlagi končnega poročila o izvedbi notranje programske evalvacije je presojana fakulteta izdelala akcijski načrt z ustrezno definiranimi aktivnostmi in ukrepi ter roki za izvedbo ukrepov, s katerimi je izpostavila priložnosti za izboljšanje. Poročilo o izvedbi notranje programske evalvacije je skupaj z akcijskim načrtom sprejela Komisija na svoji 5. redni seji 13. junija 2024, nato pa ga je potrdil Senat UM na svoji 12. redni seji 18. junija 2024. Rektor UM je fakulteto pozval, da posreduje pregled uresničevanja akcijskega načrta korektivnih ukrepov za uresničevanje izpostavljenih priložnosti za izboljšanje. Fakulteta je v roku posredovala poročilo o uresničevanju akcijskega načrta ukrepov, ki ga je predhodno (26. maja 2026) potrdil njen senat. Podrobneje je predstavila stanje uresničevanja ukrepov iz akcijskega načrta in nekatere še posebej izpostavila (dvakrat letno izvedejo študentsko anketo; dekan enkrat letno organizira srečanje z najbolje ocenjenimi pedagogi, kar je priložnost za izmenjavo dobrih praks; promocija študija v okviru programa Erasmus+; izvedba kariernega sejma …). Po krajši razpravi je bil soglasno sprejet predlagani

SKLEP 13:	Komisija za ocenjevanje kakovosti univerze sprejme Poročilo o realizaciji akcijskega načrta ukrepov za uresničevanje izpostavljenih priložnosti za izboljšanje v okviru notranje programske evalvacije študijskega programa Splošna medicina Medicinske fakultete.


Ad. 12
Robert Presker je kratko predstavil še preostale postopke notranjih programskih evalvacij izbranih študijskih programov članic UM, ki potekajo v skladu z načrtovanimi aktivnostmi, in sicer trenutno na Pedagoški fakulteti, Fakulteti za naravoslovje in matematiko, Fakulteti za zdravstvene vede, Fakulteti za turizem, Fakulteti za logistiko, Ekonomsko-poslovni fakulteti ter Fakulteti za gradbeništvo, prometno inženirstvo in arhitekturo. Ponovno je opozoril, da je strokovna služba UM pozvala Fakulteto za kemijo in kemijsko tehnologijo k dopolnitvi gradiva, a ga doslej še zmeraj niso prejeli. Po krajši razpravi je bil soglasno sprejet predlagani

SKLEP 14:	Komisija za ocenjevanje kakovosti univerze se seznani z aktivnostmi pri postopkih notranjih programskih evalvacij študijskih programov Univerze v Mariboru.


Ad. 13
Robert Presker je poročal, da so notranje programske evalvacije neodvisne evalvacije študijskih programov, ki jih na UM izvajamo periodično, in sicer tako, da je vsak študijski program na ta način evalviran vsaj enkrat v obdobju 5 let. Študijski programi se praviloma evalvirajo po istih kriterijih kot za samoevalvacijo študijskih programov, hkrati pa v okviru notranje programske evalvacije presojamo tudi napredek od zadnje zunanje in/ali notranje evalvacije ter učinkovitost notranjega sistema kakovosti fakultete. Notranje programske evalvacije se praviloma izvedejo hkrati za skupino študijskih programov več stopenj (celotna vertikala), ki jih izvaja določena fakulteta. Na ta način je moč preveriti tudi ustreznost učnih izidov in kompetenc glede na vrsto in stopnjo študija ter glede na vertikalo, morebitno podvajanje vsebin ipd. V letu 2027 bo potekalo četrto leto drugega 5-letnega obdobja izvajanja notranjih programskih evalvacij na UM. V pripravo načrta izvedbe notranjih programskih evalvacij študijskih programov oziroma skupine študijskih programov za leto 2027, kot ga predlaga Komisija za izobraževanje in študij UM, so zajeti študijski programi za pridobitev izobrazbe 7 fakultet, pri katerih bo prvič možna presoja napredka od zadnje notranje evalvacije v povezavi z učinkovitostjo zagotavljanja notranjega sistema kakovosti na posamezni fakulteti. Po krajši razpravi je bil soglasno sprejet predlagani

SKLEP 15:	Komisija za ocenjevanje kakovosti univerze potrdi načrt izvedbe notranjih programskih evalvacij naslednjih študijskih programov Univerze v Mariboru v letu 2027 po naslednji časovnici za oddajo gradiv:

	
februar 2027:
· Fakulteta za organizacijske vede (3):
Organizacija in management kadrovskih in izobraževalnih sistemov UN, Organizacija in management kadrovskih in izobraževalnih sistemov MAG, Organizacija in management kadrovskih in izobraževalnih sistemov DOK.

marec 2027
· Fakulteta za strojništvo (8):
Strojništvo VS, Strojništvo UN, Strojništvo MAG, Oblikovanje in tekstilni materiali UN, Inženirsko oblikovanje izdelkov MAG, Okoljsko inženirstvo UN, Okoljsko inženirstvo MAG, Doktorska šola FS DOK.

april 2027
· Fakulteta za energetiko (3):
Energetika VS, Energetika UN, Energetika MAG.

september 2027
· Fakulteta za varnostne vede (4):
Varstvoslovje UN, Varstvoslovje MAG, Varstvoslovje DOK, Varnost in policijsko delo VS.

oktober 2027
· Filozofska fakulteta (4):
Madžarski jezik s književnostjo UN, Madžarski jezik s književnostjo MAG, Prevajalske študije UN, Prevajanje in tolmačenje MAG.

· Medicinska fakulteta (1):
Biomedicinska tehnologija DOK.

november 2027
· Pravna fakulteta (4):
Pravo UN, Pravo MAG, Pravo DOK, Evropske pravne študije MAG.

Iz notranje evalvacije bodo izvzeti morebitni študijski programi, ki jih bo Nacionalna agencija Republike Slovenije za kakovost v visokem šolstvu izbrala v vzorec za leto 2027.





Ad. 14

                Prof. dr. Bojan Dolšak, prorektor za razvoj kakovosti in razvojne projekte UM, je poročal, da se je 11. 6. 2026 udeležil usposabljanja strokovnjakov NAKVIS, na katerem so bile predstavljene ključne spremembe zakonodaje in meril agencije, standardi za presojo sistema mikrodokazil in sprejema študijskih programov z javno veljavnostjo, vpeljava usmerjene presoje v evalvacijske postopke ter evropski pristop za zagotavljanje kakovosti skupnih študijskih programov. Univerza, ki ji je bila akreditacija dvakrat zapored podaljšana za polno akreditacijsko obdobje, sama sprejema svoje študijske programe z javno veljavnostjo brez akreditacije pri NAKVIS in o tem obvesti agencijo v 30 dneh po njegovem sprejemu. NAKVIS bo pričela s pilotnimi usmerjenimi presojami v visokem šolstvu (doslej so le-te potekale pri višješolskih zavodih), s čimer naj bi krepila svojo svetovalno vlogo, presoje pa bodo bolj poglobljene, razvojno in svetovalno naravnane, s poudarkom na dialogu. Usmerjena evalvacija bo temeljila na petih obveznih (3., 6., 10., 16. in 19.) standardih kakovosti (izmed 20) ter treh izbirnih, ki si jih bo visokošolski zavod izbral sam. Na UM se moramo dogovoriti, če bi želeli pilotno kandidirati za takšno novo obliko evalvacije.


Seja je bila zaključena ob 12.45.


V Mariboru, 24. junija 2026


Zapisal								Predsednik

   Mag. Miha Pauko						    Prof. dr. Marko Marhl


8

